รัฐบาลไทย-ข่าวทำเนียบรัฐบาล-การติดตามผลการดำเนินงานตามนโยบายของกระทรวงการคลัง ณ จังหวัดภูเก็ต
วันศุกร์ที่ 23 มีนาคม 2561
การติดตามผลการดําเนินงานตามนโยบายของกระทรวงการคลัง ณ จังหวัดภูเก็ต
ปลัดกระทรวงการคลัง และคณะ ลงพื้นที่จังหวัดภูเก็ต ติดตามผลการดําเนินงานตามนโยบายของกระทรวงการคลัง
นายพรชัย ฐีระเวช ที่ปรึกษาด้านเศรษฐกิจการเงิน สํานักงานเศรษฐกิจการคลัง ในฐานะรองโฆษกกระทรวงการคลัง เปิดเผยว่า เมื่อวันพุธที่ 21 มีนาคม 2561 ปลัดกระทรวงการคลัง พร้อมกับผู้ตรวจราชการกระทรวงการคลัง (นางสาวบัณฑรโฉม แก้วสอาด) และคณะ ได้ลงพื้นที่จังหวัดภูเก็ต โดยประชุมหารือร่วมกับนายนรภัทร ปลอดทอง ผู้ว่าราชการจังหวัดภูเก็ต นายถาวรวัฒน์ คงแก้ว รองผู้ว่าราชการจังหวัดภูเก็ต นายชาติชาย พยุหนาวีชัย ผู้อํานวยการธนาคารออมสิน นายวิรัช วาณิชธนากุล ผู้ช่วยผู้จัดการธนาคารเพื่อการเกษตรและสหกรณ์การเกษตร คณะผู้บริหารการคลังประจําจังหวัดภูเก็ต อัยการจังหวัดคุ้มครองสิทธิและช่วยเหลือทางกฎหมายและการบังคับคดีจังหวัดภูเก็ต และหน่วยงานที่เกี่ยวข้อง เพื่อติดตามผลการดําเนินงานตามนโยบายของกระทรวงการคลังในจังหวัดภูเก็ตใน 3 เรื่อง ได้แก่ การแก้ไขปัญหาหนี้นอกระบบ การดําเนินการตามมาตรการพัฒนาคุณภาพชีวิตผู้มีบัตรสวัสดิการแห่งรัฐ และการส่งเสริมวิสาหกิจเริ่มต้น (Startup) ซึ่งพบว่าหน่วยงานทุกภาคส่วนในพื้นที่ได้ให้การสนับสนุนนโยบายของกระทรวงการคลังเป็นอย่างดี ทําให้การดําเนินงานแต่ละเรื่องมีความคืบหน้าเป็นที่น่าพอใจ อย่างไรก็ดี เพื่อให้จังหวัดภูเก็ตเป็นจังหวัดนําร่องที่สามารถแก้ไขปัญหาหนี้นอกระบบสําหรับผู้มีรายได้น้อยได้อย่างแท้จริง จึงได้พิจารณาปรับแผนการดําเนินงานเชิงรุกให้มากขึ้นและมีเป้าหมายจะติดตามผู้มีรายได้น้อยที่มีหนี้นอกระบบ จํานวน 3,738 ราย มาเข้าสู่กลไกการช่วยเหลือด้านสินเชื่อการไกล่เกลี่ยประนอมหนี้ และการฟื้นฟูศักยภาพ หากมีการดําเนินการตามแผนนี้คาดว่า จะส่งผลให้จังหวัดภูเก็ตมีหนี้นอกระบบเป็นศูนย์ภายในระยะเวลา 2 เดือน ทั้งนี้ จะใช้โมเดลการทํางานดังกล่าวขยายผลไปยังจังหวัดอื่นต่อไป
นอกจากนี้ ปลัดกระทรวงการคลัง ในฐานะประธานกรรมการส่งเสริมวิสาหกิจเริ่มต้นแห่งชาติ และคณะ ยังได้เข้าเยี่ยมชม Software Park Phuket และได้ติดตามความคืบหน้าของการดําเนินกิจกรรมของคณะครูและนักเรียนจากชมรม Startup Club ของโรงเรียนสตรีภูเก็ต พร้อมกับหารือกับผู้ประกอบการรุ่นใหม่ในจังหวัดภูเก็ตเกี่ยวกับปัญหาอุปสรรคในการดําเนินธุรกิจ จากการหารือพบว่า นโยบายต่างๆ ของภาครัฐ ได้ส่งผลให้เกิด Startup ที่ประสบความสําเร็จจํานวนมาก แต่ยังมี Startup รุ่นใหม่ที่ยังขอความช่วยเหลือจากภาครัฐ โดยได้ขอให้ภาครัฐเน้นการดําเนินนโยบายที่เอื้อต่อการพัฒนาธุรกิจอย่างต่อเนื่อง โดยเฉพาะโครงการเมืองอัจฉริยะ หรือสมาร์ต ซิตี้ (Smart City) และสนับสนุนการเข้าถึงแหล่งเงินทุน ในการนี้ ปลัดกระทรวงการคลังได้มอบหมายให้คณะผู้บริหารการคลังประจําจังหวัดภูเก็ตเป็นหลักในการประสานกับสถาบันการเงินของรัฐในการจัดการให้ความรู้ความเข้าใจเกี่ยวกับการเข้าถึงแหล่งเงินทุนให้แก่ผู้ประกอบการรุ่นใหม่โดยเร็วต่อไป
ในส่วนของการขับเคลื่อนการแก้ไขปัญหาให้กับผู้มีรายได้น้อย ได้ตรวจเยี่ยมการทํางานของเจ้าหน้าที่ดูแลผู้มีบัตรสวัสดิการแห่งรัฐ (Account Officer: AO) ณ สวนศรีภูวนาถ ตําบลวิชิต อําเภอเมือง ซึ่งมีผู้มีสิทธิในโครงการพัฒนาคุณภาพชีวิตผู้มีบัตรสวัสดิการแห่งรัฐจํานวนมากมารอให้เจ้าหน้าที่ AO สัมภาษณ์ โดยปลัดกระทรวงการคลังร่วมกับเจ้าหน้าที่ AO ได้สัมภาษณ์ผู้มีสิทธิเพื่อหาข้อเท็จจริงรายบุคคลและวางแผนพัฒนาอาชีพตามมาตรการพัฒนาคุณภาพชีวิตผู้มีบัตรสวัสดิการแห่งรัฐ และมีการให้คําปรึกษาแก้ไขปัญหาหนี้นอกระบบให้กับประชาชนกลุ่มดังกล่าวควบคู่กันไป พร้อมนี้ ปลัดกระทรวงการคลังได้มอบนโยบายและแนวทางการปฏิบัติงานให้กับเจ้าหน้าที่ AO ว่า เจ้าหน้าที่ AO เป็นบุคคลสําคัญที่สุดในการที่จะทําให้โครงการประสบความสําเร็จ เนื่องจากเป็นกลไกที่สําคัญที่สามารถค้นหาปัญหาที่แท้จริง เพื่อนําปัญหาที่ได้มาแก้ไขได้อย่างตรงจุดตรงประเด็น ซึ่งจะส่งผลให้ผู้มีสิทธิมีคุณภาพชีวิตที่ดีขึ้น ทั้งนี้ ปลัดกระทรวงการคลัง และผู้ว่าราชการจังหวัดภูเก็ต เห็นว่า เนื่องจากจังหวัดภูเก็ตมีผู้มีสิทธิเข้าร่วมโครงการจํานวนมาก และได้รับการแก้ไขปัญหาได้อย่างถูกต้องและรวดเร็ว จึงเห็นควรให้จังหวัดภูเก็ตเป็นจังหวัดนําร่องสําหรับโครงการนี้ด้วย
สํานักนโยบายพัฒนาระบบการเงินภาคประชาชน สํานักงานเศรษฐกิจการคลัง
โทรศัพท์สายด่วน 1359